Bontsi jwa bana ba ba shubedisiwang ba tswa ko malapeng a a itshopereng. Khumanego e ya ata. Fa go sena go kgobokanwa mo kgotleng ya kgosi, basimane ba a bina, ba opela, mme morago ga sebakanyana ba tewe go twe ba kgwathe. Ba bewa mabele a kgomo fela, ba be ba tlogelwa. Le gale yo o itshikinyang ene o a okelediwa. Fa go na le mongwe wa bona yo o kileng a direla mongwe wa banna ba ba foo sengwe sa molemo, monna yoo o ka rola kuane ya gagwe, a e rwesa mosimane yoo a ntse a kgwathile jalo. Ka go rialo o raya gore ene a se ka a itewa, ka a na le tlotlo mo bathong ba batona. Go tloga fa ba a bolola, ba eta ba opela. Mophato Fa go sena go gorogwa kwa go yang go rupelwa teng, lefelo le mophato o tla agwang fa go lone le batlwa ke ngaka ka bola. Mophato o o agwa ke banna - ke go re ba bogwera jo bo alogileng la bofelo. Go apolwa naga, mme go agiwe logora lo lo kitlanyeng, ka matlhaku a a mebitlwa. Kgoro ya lona e leba kwa motseng. Go tlogelwa setlhare se segolo fa gare ga, logora lo, go dira moriti o banna ba bagolo ba tla nnang mo go one motshegare, fa magwera a ile letsomo. Go dirwa tsela, kgotsa mokgwatha, o tlhometswe dikota mo ditlhakoreng, mme o leba kwa setlhareng se segolo.